Broj: 711-I-1996-P-15-21/22-06-19

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Denisa Ostrošića, gradonačelnika Grada Slatine**,na 187. sjednici, održanoj 23. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Denisa Ostrošića, gradonačelnika Grada Slatine, neće se pokrenuti s obzirom da iz prikupljenih podataka i dokumentacije u vezi sklapanja poslovnih odnosa s trgovačkim društvom WEB X j.d.o.o. i trgovačkim društvom Slatinski informativni centar d.o.o. nisu utvrđene okolnosti koje bi upućivale na moguću povredu odredbi ZSSI-a od strane dužnosnika.**

Obrazloženje

 Povjerenstvo je dana 13. siječnja 2021.g. zaprimilo neanonimnu prijavu mogućeg sukoba interesa pod poslovnim brojem: 711-U-166-P-15/21-01-4, povodom koje se vodi predmet P-15/21. U predmetnoj prijavi podnositelj navodi da gradonačelnik Grada Slatine uredno i redovito naručuje usluge i robu od društva WEB X j.d.o.o., čiji je direktor Robert Turkalj, ujedno i direktor Slatinskog informativnog centra, koji je u većinskom vlasništvu Grada Slatine i trgovačkih društava s područja Grada Slatine, kao i da taj poslovni subjekt obavlja istu djelatnost kao i njegova privatna tvrtka. Podnositelj navodi da je Robert Turkalj bivši kolega gradonačelnika sa zajedničke radio postaje, Radija Slatine, te da mu pogoduje, čemu u prilog govori i činjenica da je navedeni stekao veći broj nekretnina tijekom mandata gradonačelnika Denisa Ostrošića.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Denis Ostrošić obnašao dužnost gradonačelnika Grada Slatine u mandatu 2017.-2021.g. te da ponovno obnaša navedenu dužnost od 04. lipnja 2021.g. Slijedom navedenog, povodom obnašanja navedene dužnosti, dužnosnik Denis Ostrošić obvezan je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka ZSSI-a propisano je da su povezane osobe u smislu ZSSI-a osobe navedene u stavku 2. tog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Povjerenstvo je radi stjecanja saznanja u navedenom predmetu zatražilo od Grada Slatine podatke je li Grad Slatina od 2017.g. stupao u poslovne odnose s trgovačkim društvom WEB X j.d.o.o. te ukoliko jest koja je pravna osnova svakog pojedinog poslovnog odnosa, kada je poslovni odnos zasnovan i koliko je trajao te na temelju čije odluke je Grad Slatina stupio u navedeni poslovni odnos. Povjerenstvo je zatražilo i podatak o poslovnim odnosima sa trgovačkim društvom Slatinski informativni centar d.o.o. te je li Grad Slatina od 2013.g. do danas prodao, iznajmio, darovao nekretninu ili zemljište Robertu Turkalju te ukoliko jest u kojoj proceduri. Povjerenstvo je zatražilo i svu natječajnu dokumentaciju u slučaju da se poslovanje s navedenim trgovačkim društvima temeljilo na postupku nabave bagatelne vrijednosti.

 Grad Slatina je dostavio očitovanje KLASA: 023-05/21-01/5, URBROJ: 2189/02-03/01-21-2 od 04. ožujka 2021.g. navodeći da je Grad Slatina poslovao s trgovačkim društvom WEB X j. d.o.o. putem jednostavne nabave, odnosno narudžbenica temeljem Pravilnika o provedbi postupka javne nabave za Grad Slatinu. U privitku Grad Slatina je dostavio sve narudžbenice, račune i naloge za isplatu nastale u poslovanju s trgovačkim društvom WEB X j.d.o.o., kao i sve ugovore s trgovačkim društvom Slatinski informativni centar d.o.o. Nadalje, Grad navodi kako od 2013.g. Grad Slatina nije prodao, darovao ili iznajmio nekretninu Robertu Turkalju.

 Nadalje, Povjerenstvo je od Grada Slatine zatražilo informaciju jesu li poslovni odnosi s trgovačkim društvom WEB X j.d.o.o. postojali i prije 2017.g.

 Grad je na traženje Povjerenstva odgovorio dopisom KLASA: 023-05/21-01/11, URBROJ: 2189/02-03/01-21-2 od 20. srpnja 2021.g. dostavljajući narudžbenicu s datumom 18.05.2017.g. kojom je naručena usluga foto i video snimanja iz zraka Grada i poduzetničke zone od trgovačkog društva WEB X j.d.o.o.

 Uvidom u sudski registar Trgovačkog suda u Bjelovaru, Povjerenstvo je utvrdilo da je pod brojem MBS:010052815 upisano trgovačko društvo Slatinski informativni centar d.o.o. čiji su osnivači Grad Slatina, Pučko otvoreno učilište Slatina i Dječji vrtić Zeko, a kao osoba ovlaštena za zastupanje upisan je Robert Turkalj koji društvo, kao direktor zastupa samostalno i pojedinačno. Isto tako Povjerenstvo je uvidom u sudski registar istog trgovačkog suda utvrdilo da je pod brojem MBS: 010096491 upisano trgovačko društvo WEB X j.d.o.o. čiji je osnivač i direktor Robert Turkalj.

 Člankom 6. Pravilnika o provedbi postupaka jednostavne nabave Grada Slatine („Službeni glasnik Grada“ broj 5/09., 5/10., 1/13 i 2/13) propisano je da se postupak jednostavne nabave procijenjene vrijednosti manje od 100.000,00 kuna za nabavu robe i usluga odnosno 150.000,00 kuna za nabavu radova provodi izdavanjem narudžbenice ili zaključenjem ugovora s jednim gospodarskim subjektom te da narudžbenicu potpisuje gradonačelnik ili osoba koju on ovlasti.

 Uvidom u dostavljenu dokumentaciju, Povjerenstvo je utvrdilo da je poslovanje s trgovačkim društvom WEB X j.d.o.o. provedeno sukladno odredbama Pravilnika o provedbi postupaka jednostavne nabave Grada Slatine.

 U odnosu na trgovačko društvo Slatinski informativni centar d.o.o. Povjerenstvo je utvrdilo da je Grad Slatina s navedenim trgovačkim društvom sklopio niz ugovora vezanih uz usluge informiranja, održavanja računala i računalne opreme te tiskanja mjesečnika Slatinski petak, kako prije tako i tijekom mandata dužnosnika Denisa Ostrošića.

 Povjerenstvo, međutim, nije utvrdilo odnos povezanosti između dužnosnika i Roberta Turkalja temeljem kojeg bi dužnosnik bio u obvezi izuzeti se iz postupka sklapanja poslovnih odnosa s istim. Naime, činjenica da su dužnosnik i Robert Turkalj eventualno bili kolege ne predstavlja takvu okolnost koja bi upućivala na moguću pristranost dužnosnika prilikom odabira ponuditelja. Isto tako, Povjerenstvo je utvrdilo da je Grad Slatina s trgovačkim društvom WEB X j.d.o.o. poslovalo i prije mandata dužnosnika.

 U odnosu na trgovačko društvo Slatinski informativni centar d.o.o. Povjerenstvo ističe kako se radi o trgovačkom društvu u djelomičnom vlasništvu Grada Slatine ( 33,33% udjela) te je stoga očekivano da Grad Slatina s istim sklapa poslovne odnose vezano uz informiranje građana budući da je navedeno društvo osnovano upravo radi ostvarivanja navedene svrhe.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Denis Ostrošić, osobnom dostavom
2. Objava na internetskoj stranici Povjerenstva
3. Pismohrana